Predkladacia správa

	Na základe úlohy č. 7 na mesiac február 2004 Plánu legislatívnych úloh vlády Slovenskej republiky na rok 2004 mal podpredseda vlády SR pre európsku integráciu, ľudské práva a menšiny spolu so splnomocnencom vlády SR pre zahraničných Slovákov predložiť na rokovanie vlády Slovenskej republiky návrh zákona o štátnej politike Slovenskej republiky vo vzťahu k Slovákom v zahraničí a o zmene a doplnení niektorých zákonov (zákon o Slovákoch v zahraničí). Dôvodom vypracovania návrhu mala byť harmonizácia s právom Európskej únie.
	Návrh zákona vypracovala špeciálna medzirezortná pracovná komisia pri Generálnom sekretariáte pre zahraničných Slovákov Úradu vlády Slovenskej republiky, ktorý ho upravil pre medzirezortné pripomienkové konanie. Návrh bol predložený 3. februára 2004 podpredsedovi vlády SR pre európsku integráciu, ľudské práva a menšiny na ďalšie konanie.
	K zásadným otázkam pripravovaného zákona sa uskutočnila dňa 13. februára 2004 užšia porada za účasti Pála Csákyho, podpredsedu vlády SR pre európsku integráciu, ľudské práva a menšiny, Eduarda Kukana, ministra zahraničných vecí SR, Rudolfa Chmela, ministra kultúry SR, Štefana Hudeca, vedúceho Úradu vlády SR a Claude Baláža, splnomocnenca vlády SR pre zahraničných Slovákov. Prijaté závery okrem iného potvrdili potrebu prijatia predmetného zákona. Dňa 12. marca 2004 sekcia ľudských práv a menšín Úradu vlády SR tlmočila návrh P. Csákyho, aby Generálny sekretariát pre zahraničných Slovákov pri tvorbe návrhu zákona spolupracoval s podpredsedom vlády SR pre legislatívu a ministrom spravodlivosti Danielom Lipšicom, ktorý by súčasne bol i predkladateľom zákona.
	Na základe dosiahnutej zhody medzi Pálom Csákym, podpredsedom vlády SR pre európsku integráciu, ľudské práva a menšiny a Danielom Lipšicom, podpredsedom vlády SR pre legislatívu a ministrom spravodlivosti SR, sa predkladá  návrh na zmenu spolupredkladateľa úlohy.